കര്ഷകവേട്ട ഹരിയാനയില് ഉപരോധം തുടരുന്നു ന്യൂഡല്ഹി ഹരിയാനയില് യുവകര്ഷകനെ ആക്രമിച്ച് ഗുരുതര പരിക്കേല്പ്പിച്ച സംഭവത്തില് ബിജെപി എംപിക്കും ഗുണ്ടകള്ക്കും എതിരെ കേസെടുക്കണമെന്ന് ആവശ്യപ്പെട്ടുള്ള പ്രക്ഷോഭം തുടരുന്നു. ബിജെപി എംപി രാം ചന്ദര് ജംഗ്രയ്ക്കും ഗുണ്ടകള്ക്കും എതിരെ കേസെടുക്കണമെന്ന് ആവശ്യപ്പെട്ട് കര്ഷകര് ഹിസാറിലെ നാര്നൗദ് പൊലീസ് സ്റ്റേഷനു മുന്നില് വെള്ളിയാഴ്ച തുടങ്ങിയ ധര്ണ തുടരുന്നു. കര്ഷകരെ തൊഴിലില്ലാത്ത മദ്യപര് എന്ന് അവഹേളിച്ച എംപിയെ കഴിഞ്ഞദിവസം കര്ഷകര് കരിങ്കൊടി കാട്ടി. എംപിയുടെ ഗുണ്ടകളുടെ അക്രമത്തില് ഗുരുതര പരിക്കേറ്റ യുവകര്ഷകന് കുല്ദീപ് സാഥ്റോഡ് ഖറിനെ നാലുമണിക്കൂര് നീണ്ട അടിയന്തര ശസ്ത്രക്രിയക്ക് വിധേയനാക്കി. സംഭവത്തില്, എംപിക്കും ഗുണ്ടകള്ക്കും എതിരെ കേസെടുത്തിട്ടില്ല. എംപിയുടെ വാഹനത്തിന് കേടുപാട് സംഭവിച്ചെന്ന കേസില് മൂന്ന് കര്ഷകര്ക്കെതിരെ കേസെടുക്കുകയും ചെയ്തു.എംപിക്കും ഗുണ്ടകള്ക്കും എതിരെ കേസെടുക്കുക, നിരപരാധികളായ കര്ഷകര്ക്കെതിരായ കേസുകള് പിന്വലിക്കുക തുടങ്ങിയ ആവശ്യങ്ങള് ഉന്നയിച്ചാണ് സമരം തുടരുന്നത്. ആവശ്യം അംഗീകരിച്ചില്ലെങ്കില് പ്രക്ഷോഭം ശക്തമാക്കുമെന്ന് സംയുക്ത കിസാന്മോര്ച്ച അറിയിച്ചു. മറ്റ് സംസ്ഥാനങ്ങളില്നിന്ന് ഉള്പ്പെടെ കര്ഷകര് ഹിസാറില് എത്തും. എസ്പി ഓഫീസ് ഖരാവോ ചെയ്യും ഹരിയാനയിലെ ഹന്സി എസ്പിയുടെ കാര്യാലയം തിങ്കളാഴ്ച ഖരാവോ ചെയ്യുമെന്ന് സംയുക്ത കിസാന് മോര്ച്ച . കര്ഷകരെ ആക്രമിച്ച ബിജെപി എംപിക്കും ഗുണ്ടകള്ക്കും എതിരെ കേസെടുക്കാത്ത പൊലീസ് മൂന്ന് കര്ഷകര്ക്കെതിരെ ക്രിമിനല് ഗൂഢാലോചന, കലാപശ്രമം, സര്ക്കാര് ഉദ്യോഗസ്ഥരെ കൈയേറ്റം ചെയ്യല് തുടങ്ങിയ വകുപ്പുകള് ചുമത്തി കേസെടുത്തു. കസ്റ്റഡിയില് എടുത്ത കര്ഷകരെ പ്രതിഷേധത്തെതുടര്ന്ന് മോചിപ്പിച്ചു. കര്ഷകരെ പ്രകോപിപ്പിക്കാനുള്ള നീക്കത്തില്നിന്ന് പൊലീസും ജെജെപിയും പിന്മാറണമെന്നും നേതാക്കള് ആവശ്യപ്പെട്ടു.